Saglasno članu 54 stav 1 tačka 29 Statuta Glavnog grada („Sl.list CG-opštinski propisi“, br. 08/19), Skupština Glavnog grada – Podgorice, na sjednici održanoj dana 4. maja 2021. godine, razmatrala je Izvještaj o radu Službe zaštite i spašavanja Glavnog grada - Podgorice za 2020. godinu i na osnovu člana 123 i 124 Poslovnika Skupštine Glavnog grada („Sl.list CG-opštinski propisi“, br.31/19, 16/20 i 43/20), donijela sljedeće-

**OCJENE I ZAKLJUČKE**

**O C J E N E**

U izvještajnom periodu Služba zaštite i spašavanja je na stručan i kvalitetan način realizovala poslove koji imaju karakter javnog interesa, u skladu sa Zakonom o lokalnoj samoupravi, Zakonom o zaštiti i spašavanju, godišnjim Programom rada za 2020. godinu, Planom zaštite i spašavanja od požara za teritoriju Glavnog grada Podgorice i Planom za zaštitu i spašavanje od poplava za teritoriju Glavnog grada.

Služba zaštite i spašavanja je u 2020. godini imala ukupno 3.040 intervencija, od čega se 1.988 intervencija odnosilo na požare, 16 intervencija bilo je zbog elementarnih nepogoda, 275 intervencija za prevoz vode, dok je ostalih intervencija bilo 761. Tokom 2020. godine ostvaren je neznatno veći broj intervencija snabdijevanja vodom bezvodnih područja Glavnog grada, ali i veći broj intervencija na gašenju požara (za 12,5% veći broj intervencija po ovom osnovu, u odnosu na 2019. godinu), usljed klimatskih uslova i manje padavina tokom ljetnje sezone. Služba zaštite je vršila i dezinfekciju javnih površina i pristupnih saobraćajnica javnim i zdravstvenim ustanovama u Podgorici, Opštini u okviru Glavnog grada Golubovci i Opštini Tuzi, zbog epidemije izazvane virusom COVID 19. Takođe, ukupan broj izlazaka zbog funkcionisanja i potreba Službe (službeni izlasci, izlasci radi popravke vozila, dosipanja goriva i drugi izlasci) bio je 997.

Interventna spremnost Službe značajno je uvećana otvorenim ispostavama u Opštini u okviru Glavnog grada - Golubovci i Opštini Tuzi kao i dobrom saradnjom i koordinacijom sa drugim subjektima, prvenstveno sa Direktoratom za vanredne situacije, Upravom policije i gradskim preduzećima ”Vodovod i kanalizacija” d.o.o. Podgorica i “Čistoća” d.o.o. Podgorica, a tokom prošle godine otvorena je i nova ispostava u Rogamima na lokaciji Osnovne škole na Duklji, dok je ispostava na brdu Gorica početkom prošle godine unaprijeđena u tehničkom smislu postavljanjem montažne drvene kućice, za bolji kvalitet smještaja i boravka pripradnika Službe. Služba je u saradnji sa “Zelenilo” d.o.o. Podgorica kontinuirano vršila čišćenje i uređenje gradskih parkova u cilju preventivnog djelovanja od požara.

Tokom izvještajnog perioda nije bilo međunarodnih obuka za pripadnike Službe, iz razloga što su iste bile limitirane pandemijom izazvanom virusom COVID19, tako da su pripadnici Službe prošli svega 4 obuke, dok je od strane Službe organizovano ukupno 6 obuka iz oblasti zaštite i spašavanja, za zainteresovane ustanove i pojedince.

Vozni park Službe zaštite i spašavanja čine 24 vozila, od čega su 23 namjenska vozila (za prevoz opreme, navalna vatrogasna vozila, tehnička vatrogasna vozila i slično) i jedno vozilo marke Ford tranzit za prevoz vatrogasaca na teren i druge logističke zadatke. Prosječna starost vozila je 27 godina, ali su sva u pogonskom stanju, registrovana su i imaju potvrdu o tehničkoj ispravnosti.

Pravilnikom o unutrašnjoj organizaciji i sistematizaciji Službe zaštite i spašavanja koji je donijet 28. januara 2020. godine, pored poslova komandira i zamjenika komandira, utvrđeni su poslovi za još 103 izvršioca, raspoređenih u 2 organizacione jedinice: Sektor za operativno-preventivno djelovanje i Sektor za tehničke, pravne, finansijske i zajedničke poslove. Na kraju izvještajnog perioda 93 izvršioca se nalazilo u radnom odnosu na neodređeno vrijeme. Pravilnik o izmjenama i dopunama Pravilnika o unutrašnjoj organizaciji i sistematizaciji donijet je 11. decembra 2020. godine, dok je stupanje na snagu istog u toku.

U cilju realizacije poslova iz svoje nadležnosti, Služba je u toku požarne sezone primila 20 spasilaca-vatrogasaca na određeno vrijeme, u trajanju od 3 mjeseca, radi obavljanja spasilačko-vatrogasnih poslova.

Stepen opremljenosti, kolektivnom i ličnom zaštitnom opremom, je na zadovoljavajućem nivou i obezbjeđuje blagovremen i kontinuiran rad Službe.

U toku izvještajnog perioda Služba zaštite i spašavanja je ostvarila ukupan prihod u iznosu od 1.725.471,00 eura, koliko su iznosili i ukupni rashodi. U odnosu na plan, ukupni prihodi su za 10% manji od planiranih, a za 9 % su manji u odnosu na ostvarenje iz 2019. godine.

Rad Službe u izvještajnom periodu, naročito u akcijama gašenja požara i zaštite ljudi i imovine, karakterisao je požrtvovan, profesionalan i odgovoran odnos zaposlenih. Uspješnoj realizaciji Programa rada doprinijela je saradnja sa organima na lokalnom i državnom nivou.

Na bazi prethodnog može se ocijeniti da je Služba zaštite i spašavanja na profesionalan način uspješno realizovala poslove iz okvira svoje nadležnosti.

Polazeći od datih ocjena, utvrđuje se sljedeći prijedlog:

**Z A K LJ U Č A K A**

1. Usvaja se Izvještaj o radu Službe zaštite i spašavanja za 2020. godinu;
2. Nastaviti sa aktivnostima organizacionog, kadrovskog i tehničkog osposobljavanja Službe zaštite;
3. Realizovati poslove propisane Planom zaštite i spašavanja od požara za teritoriju Glavnog grada i Planom za zaštitu i spašavanje od poplava za teritoriju Glavnog grada, kojim su između ostalog propisane i mjere suzbijanja izazivanja požara i poplava na teritoriji Glavnog grada.
4. Za realizaciju zaključaka zadužuje se menadžment Službe zaštite i spašavanja Glavnog grada Podgorice.

Broj: 02-016/21-476

Podgorica, 4. maja 2021. godine

**SKUPŠTINA GLAVNOG GRADA – PODGORICE**

**PREDSJEDNIK SKUPŠTINE**

**dr Đorđe Suhih**